Informatīvais ziņojums “Par līdzekļu novirzīšanu brīvprātīgajām iemaksām Eiropas Padomes “Rīcības plānā Gruzijai 2016. - 2019. gadam””

 2018. gada 16. aprīlī Ārlietu ministrija tika informēta par Eiropas Padomes (turpmāk - EP) Eiropas medikamentu un veselības aprūpes direktorāta (turpmāk - Direktorāts) budžetā radušos pārpalikumu, kas tiek sadalīts starp Konvencijas par Eiropas farmakopejas izveidi (turpmāk – Konvencijas) dalībvalstīm. Latvijas līdzekļu daļa sastāda 3849.78 *euro* (2000.13 *euro* par 2017. gadu un 1849.65 *euro* par 2018. gadu).

 2018. gada 22. maijā Ārlietu ministrija saņēma EP Finanšu direktorāta vēstuli, apstiprinot pārpalikuma esamību un informējot par iespējām izmantot minētos līdzekļus.

 Līdzekļus ir iespējams izmantot trīs veidos: novirzīt tos brīvprātīgo iemaksu veikšanai kādai EP iniciatīvai tās Budžeta programmas 2018. – 2019. gadam ietvaros; lūgt paturēt kā priekšapmaksu Latvijas nākamajai regulārajai iemaksai EP pamatbudžetā; vai lūgt līdzekļus atmaksāt Latvijai.

 Ārlietu ministrija sadarbībā ar Veselības ministriju, kura ir atbildīgā institūcija par Konvencijas jautājumiem, **ir izstrādājusi priekšlikumu, kas paredz augstākminētos līdzekļus, kopumā 3849.78 *euro* apmērā, novirzīt kā Latvijas brīvprātīgo maksājumu EP “Rīcības plānā Gruzijai 2016. – 2019. gadam” (turpmāk – Rīcības plāns)[[1]](#footnote-1).**

 Rīcības plāns tika apstiprināts EP Ministru vietnieku komitejas 2016. gada 15. – 16. marta sanāksmē. Tas bija **izstrādāts un tiek īstenots ciešā sadarbībā ar Gruzijas valdību**, balstoties uz EP Ģenerālsekretāra un monitoringa mehānismu ziņojumos identificētajiem izaicinājumiem, kā arī Rīcības plāna Gruzijai 2013. – 2015. gadam rezultātiem.

 1999. gadā Gruzija kļuva par 41. EP dalībvalsti, un kopš tā laika ir pievienojusies 72 EP konvencijām. Rīcības plāna mērķis ir **turpināt atbalstīt Gruziju Eiropas Cilvēka tiesību un pamatbrīvību aizsardzības konvencijas īstenošanā un EP cilvēktiesību, demokrātijas un likuma varas standartu uzturēšanā.**

 Rīcības plānā ietverts plašs aktivitāšu loks, vērsts uz Gruzijas valsts institūcijām, pilsonisko sabiedrību un sabiedrību kopumā, tai skaitā reģionos. Rīcības plāns fokusējas uz piecām jomām: **cilvēktiesību un sociālo tiesību stiprināšana un veicināšana; tiesiskuma veicināšana; demokrātiskās pārvaldes stiprināšana; tiesu varas draudu novēršana, īpaši korupcijas, noziedzīgi iegūtu līdzekļu legalizācijas un manipulācijas ar sporta sacensībām; un uzticības palielināšana publiskajām institūcijām, īpaši konfliktu zonās.**

 Rīcības plāna īstenošanas uzraudzību un rezultātu izvērtēšanu veic EP un Gruzijas kopīgi veidota darba grupa, kurā darbojas EP, Gruzijas Ārlietu ministrijas un citu Gruzijas iesaistīto pušu pārstāvji.

 Rīcības plāna kopējais budžets ir 25’377’269 *euro.* Tas daļēji tiek finansēts no EP pamatbudžeta, bet lielākā daļa finansējuma balstās uz starptautisko organizāciju[[2]](#footnote-2) un **dalībvalstu brīvprātīgajām iemaksām**.

 Gruzija ir viena no Latvijas attīstības sadarbības politikas prioritārajām valstīm. Latvijai ir svarīgi, lai Gruzija attīstītos kā demokrātiska, ekonomiski un sociāli stabila valsts, kurā tiek ievērotas cilvēktiesības un likuma vara. Brīvprātīgās iemaksas veikšana atbilstu Latvijas ārpolitikas prioritātēm un nacionālajām interesēm; šāds solis apliecinātu Latvijas labo gribu EP ietvaros un saskanētu ar līdzšinējo Latvijas darbību EP, kas bijusi vērsta uz sadarbības ar ES Austrumu partnerības reģiona valstīm veicināšanu.

Ārlietu ministrs E.Rinkēvičs

Vīzē: valsts sekretārs A.Pildegovičs

E. Bračiņa, 67016337

elina.bracina@mfa.gov.lv

1. Pieejams: <https://rm.coe.int/1680642886> [↑](#footnote-ref-1)
2. Tai skaitā no Eiropas Padomes un Eiropas Savienības Austrumu partnerības sadarbības programmas (*Programmatic Co-operation Framework 2015 – 2017 (PCF))* budžeta. [↑](#footnote-ref-2)